मास्को में पुतिन विरोधी प्रदर्शन, कई नेता गिरफ्तार  
संसदीय चुनावों में पुतिन के पक्ष में कथित धांधली के खिलाफ प्रदर्शन करने का प्रयास कर रहे रूस के शीर्ष विपक्षी नेताओं को पुलिस ने गिरफ्तार कर लिया।
संसदीय चुनावों के दौरान प्रधानमंत्री ब्लादिमीर पुतिन के पक्ष में कथित धांधली के खिलाफ प्रदर्शन करने का प्रयास कर रहे रूस के शीर्ष विपक्षी नेताओं और सैकड़ों कार्यकर्ताओं को दंगा निरोधक पुलिस ने गिरफ्तार कर लिया।  प्रधानमंत्री पुतिन के खिलाफ मंगलवार रात राजधानी में हुई बड़ी रैली और प्रदर्शन को देखते हुए अधिकारियों ने हजारों दंगा निरोधक पुलिसकर्मियों की तैनाती की है। रविवार को हुए चुनाव में 450 सदस्यीय ड्यूमा में यूनाईटेड रसिया को 238 सीटें मिली हैं, जबकि 2007 के चुनावों में इसे 315 सीटें मिली थीं।  मास्को में बोरिस येल्तसिन की कैबिनेट में पूर्व उप प्रधानमंत्री रहे बोरिस नेमत्सोव और याबलोको पार्टी के प्रमुख सर्गेई मित्रोखिन को प्रदर्शन करने के प्रयास में गिरफ्तार किया गया।